Sandton-polisiebeampte verkrag stiefdogterArgieffoto ŉ 36-jarige polisiebeampte, verbonde aan die Sandton-polisiestasie, is Maandag tot tronkstraf gevonnis nadat hy skuldig bevind is aan die verkragting van sy 17-jarige stiefdogter. Moses Dlamini, woordvoerder van die onafhanklike polisieondersoek-direktoraat (Opod), het gesê die beampte, ŉ konstabel, het sy stiefdogter in Mei verlede jaar in Ivorypark verkrag. “Die polisie het ŉ saak van verkragting aanhangig gemaak en Opod het die ondersoek oorgeneem. Die beampte se verhoor het op 10 Februarie in die Johannesburgse hooggeregshof begin,” het Dlamini gesê. Die hof het die beampte op 27 Februarie skuldig bevind op twee aanklagte van verkragting. Hy is vandeesweek tot 18 jaar tronkstraf gevonnis. Die beampte se naam word weerhou om sy stiefdogter se identiteit te beskerm. “Opod is tevrede met die vonnis, aangesien geregtigheid vir die slagoffer geskied het en die roofsugtige figuur uit die samelewing verwyder is.”